Diari Oficial de la Generalitat Valenciana


Sumari del DOGV 5761, del 13-05-2008 (2008/5933)

ACORD de 9 de maig de 2008, del Consell, pel qual s'aprova l'acord de la Conselleria de Justícia i Administracions Públiques i els representants de CCOO integrants de la Mesa Sectorial de Justícia per a resoldre el conflicte suscitat en els jutjats de Violència sobre la Dona d'Elx, Alacant, Valencia i Castelló.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5761

Data del DOGV
:   13-05-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5933


Data del document
:   09-05-2008

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * horari de treball
    * sindicat
    * acord col·lectiu
    * remuneració del treball
    * personal de l'administració de justícia
    * funcionari
    * concurs administratiu

ACORD de 9 de maig de 2008, del Consell, pel qual s'aprova l'acord de la Conselleria de Justícia i Administracions Públiques i els representants de CCOO integrants de la Mesa Sectorial de Justícia per a resoldre el conflicte suscitat en els jutjats de Violència sobre la Dona d'Elx, Alacant, Valencia i Castelló. [2008/5933]  
El Consell, en la reunió del dia 9 de maig de 2008, va adoptar l'acord següent:  
L'activitat de tota administració pública ha d'estar orientada a servir amb objectivitat els interessos generals dels administrats, principi consagrat en la nostra Carta Magna i al compliment de la qual, especialment durant els últims anys, ha dedicat el Consell tots els seus esforços.  
Fruit d'este principi rector, ha sigut constant l'esforç realitzat per a adaptar els servicis de les distintes administracions a les demandes, cada vegada més complexes i nombroses, d'una societat en constant transformació i desplegament, esforç que no haguera sigut possible realitzar sense comptar amb la implicació i activa participació dels distints col·lectius de servidors públics.  
En concret, en l'administració de justícia valenciana, durant els últims anys s'ha generat un clima de diàleg amb els representants dels treballadors que ha desembocat en diversos acords que, en la seua totalitat, contribuïxen a millorar, de forma substancial, el servici públic de la justícia mitjançant l'adopció de millores d'índole social, sindical, formatives i econòmiques, que tenen per destinataris al personal al servici de l'administració de justícia i que contribuïxen a incrementar, encara més, el seu grau d'implicació en la prestació d'un servici de qualitat.  
La conselleria de Justícia i Administracions Públiques i els representants de CCOO, conscients de la necessitat de continuar apostant per donar un decidit impuls de modernització i millora a l'administració de justícia i d'establir mecanismes que asseguren un llarg període d'enteniment social i, també, per a millorar les condicions de treball del personal al servici de l'administració de justícia destinats en els òrgans judicials amb competència en matèria de violència sobre la dona i seu a la Comunitat Valenciana, van subscriure en la Mesa Sectorial de Justicia de 29 d'abril de 2008, l'acord per a resoldre el conflicte suscitat en els Jutjats de Violència sobre la Dona d'Elx, Alacant, Valencia i Castelló.  
L'article 38 de la Llei 7/2007, de 12 d'abril, de l'Estatut Bàsic de l'Empleat Públic, disposa que per a la validesa i eficàcia dels acords serà necessària l'aprovació expressa i formal del Consell de Govern de la Comunitat Autònoma.   
Per tot això, fent ús de les facultats conferides per l'article 28.c) de la Llei del Consell, i a proposta del conseller de Justícia i Administracions Públiques, el Consell  
ACORDA  
Primer  
Aprovar el text de l'acord entre la conselleria de Justícia i Administracions Públiques i els representants de les centrals sindicals integrants de la Mesa Sectorial de Justícia per a resoldre el conflicte suscitat en els jutjats de Violència sobre la Dona d'Elx, Alacant, Valencia i Castelló, que s'adjunta com a annex.  
Segon  
Ordenar la publicació del present acord en el Diari Oficial de la Comunitat Valenciana.  
València, 9 de maig de 2008  
El vicepresident primer i secretari del Consell,  
VICENTE RAMBLA MOMPLET  
ANNEX  
Acord entre la conselleria de Justícia i Administracions Públiques i CCOO per a resoldre el conflicte suscitat en els jutjats de violència sobre la dona d'Elx, Alacant, Valencia i Castelló  
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, destaca en la seua exposició de motius que «els poders públics no poden ser aliens a la violència de gènere, la qual constituïx un dels atacs més flagrants a drets fonamentals com la llibertat, la igualtat, la vida, la seguretat i la no discriminació proclamats en la nostra Constitució».  
En el títol V s'establix l'anomenada Tutela Judicial per a garantir un tractament adequat i eficaç de la situació jurídica, familiar i social de les víctimes de violència de gènere en les relacions intrafamiliars.   
La mateixa exposició de motius assenyala que des del punt de vista judicial ens trobem davant d'un fenomen complex en el cal s'ha d'intervindre des de distintes perspectives jurídiques, que han de comprendre des de les normes processals i substantives fins a les disposicions relatives a l'atenció de les víctimes, intervenció que només és possible a través d'una legislació específica. Per a això, ha sigut necessari introduir una sèrie de modificacions normatives en matèria civil i penal, entre altres matèries. Respecte a les mesures jurídiques assumides, s'ha optat, d'acord amb la tradició jurídica espanyola, per una fórmula d'especilización dins de l'orde penal, dels jutges d'instrucció, creant els jutjats de violència sobre la dona. Els esmentats jutjats coneixeran de la instrucció, i, si fa el cas, de la resolució de les causes penals en matèria de violència sobre la dona, així com d'aquelles causes civils relacionades, de forma que unes i altres, en primera instancia, siguen objecte de tractament processal davant de la mateixa seu. Des del punt de vista penal la resposta als actes de violència de gènere mai no pot ser un nou greuge per a la dona.  
Pel que fa a la Comunitat Valenciana, la conselleria de Justícia i Administracions Públiques i els representants de CCOO, presents en la Mesa Sectorial de Justícia, conscients de la necessitat de garantir un tractament adequat i eficaç de la situació jurídica de les víctimes de violència de gènere i fruit d'un procés de negociació van acordar, el 14 d'abril de 2008, les bases per a l'adopció d'un acord que establia l'adopció d'una sèrie de mesures de distinta naturalesa en els jutjats exclusius de Violència amb seu a la nostra Comunitat Autònoma.  
El present acord té com a objecte desplegar les bases fixades a fi de resoldre la situació existent en els jutjats de Violència sobre la Dona d'Elx, Alacant, Valencia i Castelló i establir mesures de caràcter voluntari, rotatori i retribuïdes econòmicament.  
Per això, s'establix un termini perquè el personal actual dels dits òrgans judicials puga acollir-se a l'acord, així com una opció de futur per al personal que s'incorpore posteriorment, o per al personal actual que, en un primer moment, haja declinat tal possibilitat.  
Finalment, es preveu una Comissió Paritària de Seguiment de l'acord per a verificar el grau de compliment i resoldre les discrepàncies que d'això es deriven.  
La conselleria de Justícia i Administracions Públiques i l'organització sindical CCOO, integrant de la Mesa Sectorial de Justícia, convenen les mesures següents:  
1. Àmbit personal i territorial  
El present acord s'aplicarà al personal al servici de l'administració de Justícia transferit a la Generalitat, tant funcionaris de carrera com interins, que estiguen destinat en els jutjats de Violència sobre la Dona d'Elx, Alacant, Valencia i Castelló.  
2. Mesures de funcionament  
Les mesures incloses en el present acord tenen caràcter voluntari per al personal que presta servicis en els esmentats jutjats. Així mateix, tenen caràcter rotatori tant de respecte del personal, com a respecte dels jutjats de Violència amb seu en la mateixa localitat. Respecte dels jutjats de Violència sobre la Dona, s'establix un sistema rotatori de caràcter setmanal.  
L'horari d'atenció del jutjat de Violència durant la setmana de diligències urgents que li corresponga per torn, serà de forma continuada de 9:00 a 18:00 hores, de dilluns a divendres. Les tasques que es realitzaran durant l'horari de prolongació seran les pròpies d'estos funcionaris i funcionàries, relatives als jutjats exclusius de Violència sobre la Dona.  
El compliment d'este horari d'atenció serà independent de l'obligació dels funcionaris de complir el seu horari fix i flexible en còmput mensual establit en el calendari laboral d'aplicació a l'administració de Justícia, segons el que preveu la Resolució de 17 de juliol de 2006, de la Direcció General de Justícia.  
Amb caràcter general, el sistema rotatiu garantirà que cap funcionari o funcionària no realitze més de cinc prolongacions de jornades al mes.  
El nombre de funcionaris o funcionàries que prestarà esta prolongació per dia i Jutjat serà el següent:  
- Elx i Castelló: 2  
- Alacant: 5  
- Valencia: 5  
3. Termini d'opció  
L'opció per a acollir-se al present acord serà des de l'1 de maig al 15 de maig de 2008. Exercida l'opció, els seus efectes tindran vigència fins al 31 de desembre de 2008 i dita opció serà renovable per períodes semestrals, sense perjuí del que establix la mesura núm. 7 d'este acord. Així mateix, s'oferirà la possibilitat d'acollir-se a este acord al personal que, amb posterioritat, s'incopore a algun dels jutjats esmentats. Finalment, s'oferirà, amb caràcter trimestral, l'opció d'incorporar-se a este acord al personal que en un principi haguera declinat tal possibilitat.  
4. Mesures retributives  
La retribució que percebrà mensualment el personal que s'aculla a l'acord serà equivalent a 8 punts mensuals. No obstant això, si arribat l'1 de març de 2009, per part del Consejo General del Poder Judicial i el Ministerio de Justicia no s'haguera establit una nova modalitat de guàrdies en estos jutjats, la retribució a percebre a partir de la dita data serà de 9 punts mensuals.  
5. Altres mesures  
Ambdues parts es comprometen a reclamar conjuntament al Ministerio de Justicia i al Consejo General del Poder Judicial l'establiment d'un sistema de guàrdies en els jutjats objecte d'este acord.  
Respecte a la resta de jutjats exclusius, la conselleria de Justicia i Administracions Públiques i CCOO adquirixen el compromís d'estudiar la seua situació a partir de l'1 de gener de 2009.  
6. Comissió paritària  
S'establirà una Comissió Paritària de Seguiment de l'acord per a verificar el grau de compliment de l'acord, així com per a resoldre les discrepàncies que pogueren sorgir.  
7. Vigència de l'acord  
El present acord tindrà efectes des del dia 1 de juny de 2008.  
La vigència de l'acord s'estén fins a l'establiment d'un sistema de guàrdies en els jutjats de Violència sobre la Dona d'Elx, Alacant, Valencia i Castelló, o bé fins a la negociació de la relació de llocs de treball en els dits jutjats.  
València, 29 d'abril de 2008  
El conseller de Justícia i Administracions Públiques: Fernando de Rosa Torner.  
Per CCOO: Juan Cruz Ruiz.